KIRJALLINEN KYSYMYS P-0292/98 komissiolle esittäjä(t): Maartje van Putten (PSE) (5. helmikuuta 1998)

Aihe: EU:n ja Meksikon välinen kauppasopimus ja ihmisoikeuksien loukkaukset Meksikossa

Voiko komissio vastata seuraaviin kysymyksiin, joiden taustalla on joulukuussa 1997 Meksikon kanssa solmittu kauppasopimus ja toistuvat uutiset monista rakenteellisista ihmisoikeuksien loukkauksista Meksikossa?

1. Mitä oikeuksia kauppasopimuksen perusteella on toisaalta Meksikolla ja toisaalta EU:lla?

2. Tutkiko komissio Meksikon ihmisoikeustilannetta ennen kauppasopimuksen solmimista? Jos tutki, millaisia olivat tulokset?

3. Onko kauppasopimuksessa erityisiä Meksikon ihmisoikeustilannetta koskevia ehtoja? Jos vastaus on myönteinen, mikä on ehtojen sisältö?

4. Miten komissio suhtautuu kauppasopimukseen, kun otetaan huomioon äskettäiset Chiapasin intiaaniväestöön kohdistuvat murhat, joihin Meksikon viranomaiset ovat kiistämättömän varmasti sekaantuneet?

Komission jäsenen Manuel Marínin komission puolesta antama vastaus (20. helmikuuta 1998)

1. Yhteisön ja Meksikon väliset uudet sopimukset, jotka allekirjoitettiin 8. joulukuuta 1997, muodostavat oikeudellisen kehyksen, joka mahdollistaa poliittisen vuoropuhelun institutionaalistamisen ja sopimuspuolten jo olemassa olevan yhteistyön syventämisen ja laajentamisen. Kyseisillä sopimuksilla vahvistetaan tavoitteeksi Maailman kauppajärjestön (WTO) sääntöjen mukaisen asteittaisen ja molemminpuolisen kaupan vapauttamisen etuuskohtelua soveltaen. Sopimuksilla perustetaan yhteisneuvosto, jonka tehtävänä on päättää jatkossa kyseisen kaupan vapauttamisen täytäntöönpanemiseksi tarvittavista toimenpiteistä.

2. Komissio on kiinnittänyt jatkuvasti huomiota Meksikon ihmisoikeustilanteeseen. Se on voinut todeta, että Meksikon viranomaiset ponnistelevat liittovaltion tasolla parantaakseen ihmisoikeustilannetta yleisesti ja edistääkseen poliittista avautumista. Komissio seurasi kansainvälisen yhteisön tavoin tyytyväisenä vaalien moitteetonta sujumista Meksikossa vuoden 1997 heinäkuussa.

3. Kuten kaikki yhteisön ja kolmansien maiden sopimukset, Meksikon kanssa allekirjoitetut uudet sopimukset perustuvat demokratian periaatteiden ja ihmisoikeuksien kunnioittamiseen, johon politiikkakin perustuu ja joka on olennaista sopimuspuolten suhteiden kannalta. Mikäli sitoumuksia ei noudateta, asianmukaisia toimenpiteitä voidaan toteuttaa ja jopa keskeyttää sopimusten soveltaminen. Sopimuksissa määrätään myös ihmisoikeuksien ja demokratian edistämistä koskevasta yhteistyöstä.

4. Komissio on Chiapasin selkkauksen alusta saakka vedonnut rauhanomaisen neuvotteluratkaisun puolesta, jotta Meksikon alkuperäiskansojen ongelmat voitaisiin ottaa paremmin huomioon. Komissio on pannut merkille presidentti Zedillon toteuttamat toimenpiteet Chiapasissa sijaitsevan Actéalin murhenäytelmän kaikkien syyllisten osapuolten tunnistamiseksi ja rankaisemiseksi. Se seuraa vastakin Meksikon hallituksen toimia kestävän neuvotteluratkaisun löytämiseksi kyseiseen ongelmaan.

Komissio katsoo, että yhteisön ja Meksikon välisten sopimusten pikainen voimaantulo on tärkeätä, koska kyseiset ihmisoikeuksia koskevia lausekkeita sisältävät sopimukset muodostavat oikeudellisen kehyksen, jonka ansiosta yhteisö voi käydä asiasta tehokkaampaa vuoropuhelua Meksikon kanssa.